ธปท.ไม่กลัวไทยแย่ เฟดเลิกกระตุ้นศก.
ธปท.ชี้เฟดส่งสัญญาณถอนมาตรการกระตุ้นเศรษฐกิจเมื่อถึงเวลาที่เหมาะสมเป็นเรื่องปกติ คาดไม่มีผลกระทบต่อเศรษฐกิจไทยรุนแรง
20 ก.ค. 2555

ธปท.ชี้เฟดส่งสัญญาณถอนมาตรการกระตุ้นเศรษฐกิจเมื่อถึงเวลาที่เหมาะสมเป็นเรื่องปกติ คาดไม่มีผลกระทบต่อเศรษฐกิจไทยรุนแรง 
นายทรงธรรม ปิ่นโต ผู้อำนวยการสำนักเศรษฐกิจมหภาค ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) เปิดเผยว่า กรณีที่นายเบน เบอร์แนนคี ประธานธนาคารกลางสหรัฐ (เฟด) ระบุว่า มีแผนจะถอนมาตรการกระตุ้นเศรษฐกิจเมื่อถึงเวลาที่เหมาะสมนั้น ธปท.ติดตามเรื่องนี้อย่างใกล้ชิดอยู่แล้ว ซึ่งยังประเมินไม่ได้ว่าหากมีการถอนจริงจะมีผลกระทบต่อเศรษฐกิจไทยมากน้อยแค่ไหน 
“การส่งสัญญาณของเฟดไม่ถือว่ามีอะไรผิดปกติ เป็นเรื่องธรรมดาที่ ต้องทำตามหลักการ เมื่อทำมาตรการใดแล้วได้ผลในระยะหนึ่งก็อาจจะเลิก เป็นการทำงานตามหลักการ ไม่มีอะไร ส่วนจะมีผลต่อเราอย่างไร หรือไม่ต้องติดตามดู คาดว่าไม่มีอะไรมากระทบรุนแรงหรือน่าห่วง” นายทรงธรรม กล่าว
สำหรับภาวะข้อมูลเศรษฐกิจไทยและการประเมินการเติบโตทางเศรษฐกิจ (จีดีพี) ใหม่ ต้องรอดูผลการรายงานแนวโน้มเงินเฟ้อและการประเมินตัวเลขด้านต่างๆ ในวันที่ 3 ส.ค.นี้
นายทรงธรรม กล่าวว่า ในช่วงนี้ ธปท.ได้ลงพื้นที่ภาคสนามเพื่อสำรวจและตรวจสอบข้อมูลกับผู้ประกอบการว่าสอดคล้องกันกับมุมมองและตัวเลขของ ธปท.หรือไม่ รวมถึงใช้โอกาสนี้ไปทำความเข้าใจกับแนวทางการดำเนินนโยบายการเงิน การกำหนดอัตราดอกเบี้ยและเงินเฟ้อ รวมถึงประเด็นเศรษฐกิจต่างๆ ในระดับมหภาคให้ผู้ประกอบการเข้าใจบทบาทการทำงานของ ธปท.เพิ่มขึ้นด้วย